CELEX: 32022D0712
Language: lt
Date: 2022-04-27 00:00:00
Title: Komisijos įgyvendinimo sprendimas (ES) 2022/712 2022 m. balandžio 27 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „End The Slaughter Age“ („Užbaikime skerdimo amžių“) (pranešta dokumentu Nr. C(2022) 2753) (Tekstas autentiškas tik italų kalba)

2022 5 10   
               
               
                  LT
               
               
                  Europos Sąjungos oficialusis leidinys
               
               
                  L 133/15
               
            
         KOMISIJOS ĮGYVENDINIMO SPRENDIMAS (ES) 2022/712
         2022 m. balandžio 27 d.
         dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „End The Slaughter Age“ („Užbaikime skerdimo amžių“)
         
            
               (pranešta dokumentu Nr. C(2022) 2753)
            
         
         (Tekstas autentiškas tik italų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis,
         kadangi:
         
                     (1)
                  
                  
                     2022 m. kovo 3 d. Komisijai pateiktas prašymas užregistruoti Europos piliečių iniciatyvą „Užbaikime skerdimo amžių“;
                  
               
                     (2)
                  
                  
                     organizatorių išdėstyti iniciatyvos tikslai: a) gyvulininkystės nepriskirti prie veiklos, už kurią gali būti skiriamos žemės ūkio subsidijos, bet prie jos priskirti etines bei ekologines alternatyvas, pvz., ląstelinį ūkininkavimą ir augalinių baltymų gamybą, ir b) nustatyti paskatas gaminti ir parduoti augalinius ir ląstelinio žemės ūkio produktus;
                  
               
                     (3)
                  
                  
                     papildomame dokumente pateikiama išsamesnės informacijos apie iniciatyvos dalyką, tikslus ir aplinkybes – nurodomos ir išsamiai išdėstomos priežastys, dėl kurių iniciatyva turi būti remiama. Organizatoriai teigia, kad gyvūnų skerdimo ir mėsos perdirbimo sektoriuose tūkstančiai žmonių dirba siaubingomis ir dažnai neteisėtomis darbo sąlygomis. Kadangi gyvūnų gerovė – svarbus Sąjungai klausimas, jokiais moraliniais ar teisiniais argumentais pateisinti tolesnio gyvūnų skerdimo nebegalima. Organizatoriai taip pat tvirtina, kad vis intensyvesnė netvaraus žemės ūkio veikla ir didėjanti gyvūninių baltymų paklausa yra du pagrindiniai veiksniai, dėl kurių gali kilti zoonozinių ligų rizika. Be to, auginant gyvūnus pagal tradicinius metodus intensyviai naudojama energija ir žemė ir išmetamas didelis šiltnamio efektą sukeliančių dujų kiekis. Remdamiesi atsargumo principu ir principu „teršėjas moka“, organizatoriai teigia, kad žemės ūkio subsidijų skyrimas nebe gyvulininkystės sektoriui, o ekologinėms alternatyvoms, pavyzdžiui, ląsteliniam ir augaliniais baltymais grindžiamam ūkininkavimui, yra pateisinamas. Kalbėdami apie galimas paskatas gaminti ir parduoti tvarias alternatyvas, jie kaip pavyzdį mini galimybę šiuo metu augalinėms alternatyvoms taikomus papildomus mokesčius, kuriais neapmokestinami gyvūniniai produktai, taikyti ne joms, o gyvūniniams produktams;
                  
               
                     (4)
                  
                  
                     dėl pirmojo iniciatyvos tikslo, susijusio su žemės ūkio subsidijų gyvulininkystės sektoriui perskyrimu ekologinėms alternatyvoms, pasakytina, kad tuo atveju, kai šios subsidijos skiriamos už produktus, išvardytus SESV I priede, Komisija pagal SESV 43 straipsnio 2 dalį turi įgaliojimus teikti teisės aktų, kuriais siekiama bendros žemės ūkio politikos tikslų, pasiūlymus;
                  
               
                     (5)
                  
                  
                     dėl antrojo iniciatyvos tikslo nustatyti paskatas, teikiamas subsidijų ar kita forma, gaminti ir parduoti augalinius ir ląstelinio žemės ūkio produktus pasakytina, kad tuo atveju, kai šis tikslas susijęs su SESV I priede išvardytais produktais, Komisija pagal SESV 43 straipsnio 2 dalį turi įgaliojimus teikti teisės aktų pasiūlymus. Be to, kadangi iniciatyva siekiama apimti ir kitų rūšių paskatas, o ne tik žemės ūkio subsidijas, Komisija pagal SESV 114 straipsnį turi įgaliojimus teikti teisės aktų pasiūlymus, jei jais siekiama pagerinti vidaus rinkos veikimą;
                  
               
                     (6)
                  
                  
                     dėl šių priežasčių nėra taip, kad kuri nors iniciatyvos dalis akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;
                  
               
                     (7)
                  
                  
                     ši išvada nedaro poveikio vertinimui, ar šiuo atveju būtų tenkinamos konkrečios faktinės ir materialinės sąlygos, įskaitant atitikties proporcingumo bei subsidiarumo principams ir suderinamumo su pagrindinėmis teisėmis sąlygas, kad Komisija galėtų imtis veiksmų;
                  
               
                     (8)
                  
                  
                     organizatorių grupė pateikė tinkamų įrodymų, kad ji atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė asmenis ryšiams;
                  
               
                     (9)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (10)
                  
                  
                     todėl iniciatyva „Užbaikime skerdimo amžių“ turėtų būti užregistruota;
                  
               
                     (11)
                  
                  
                     išvada, kad Reglamento (ES) 2019/788 6 straipsnio 3 dalyje nustatytos registravimo sąlygos yra įvykdytos, nereiškia, kad Komisija kokiu nors būdu patvirtina faktinį iniciatyvos turinio tikslumą – už jį atsako tik iniciatyvos organizatorių grupė. Iniciatyvos turinys atspindi tik organizatorių grupės nuomonę ir jokiu būdu negali būti laikomas atspindinčiu Komisijos nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Europos piliečių iniciatyva „Užbaikime skerdimo amžių“ užregistruojama.
         
         
            2 straipsnis
            Šis sprendimas skirtas piliečių iniciatyvos „Užbaikime skerdimo amžių“ organizatorių grupei, kuriai kaip kontaktiniai asmenys atstovauja Filippo BORSELLINO ir Darryl GRIMA.
         
         
            Priimta Briuselyje 2022 m. balandžio 27 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.